Baba sterf wat in hospitaalverwarmer brandMadoda Sambatha, LUR vir gesondheid in Noordwes. (Foto: ANA) Madoda Sambatha, LUR vir gesondheid in Noordwes, sê koppe moet rol nadat ŉ pasgebore baba ernstige brandwonde opgedoen het toe die kind in ŉ babaverwarmer in die Mahikeng Provinsiale Hospitaal geplaas is. Nadat Sambatha van die skokvoorval te hore gekom het, het hy gereël dat die baba en die baba se ma na ŉ spesialisfasiliteit by ŉ private hospitaal in Pretoria oorgeplaas word. Die baba het egter op pad na die hospitaal gesterf. “Dit is onverskoonbaar dat ons mense onderwerp word aan hierdie tipe behandeling. Ons word vertrou met die lewens van mense en dikwels die weerloosste mense in ons samelewing,” het Sambatha vandeesweek tydens sy besoek aan die hospitaal gesê. “Dit is skokkend dat van ons mediese praktisyns by die Mahikeng Provinsiale Hospitaal so min omgee vir mense se lewens. Sulke mense moet die gevolge dra van hul nalatigheid teenoor hul pligte en pasiënte. Ek is vasbeslote om dienslewering by die hospitaal te herstel en enigiemand wat nie voldoen aan die standaarde van dienslewering nie, moet gereed wees om ernstige gevolge te dra.” Sambatha het ook ŉ klagte ontvang van ŉ pasiënt wat sleg behandel is deur die verpleegpersoneel by die hospitaal. Nadat die hospitaal oor die klagte ingelig is, het die verpleegpersoneel die pasiënt as “die LUR se pasiënt” geëtiketteer, eerder as om behoorlike mediese sorg aan die pasiënt te gee. “Die LUR het tot sy skok uitgevind die hospitaalbestuur het ook geen stappe teen die betrokke verpleegsters gedoen nie, ondanks die feit dat die klagte wel by die bestuur aangemeld is,” het woordvoerder Tebogo Lekgethwane gesê. “In nog ŉ skokkende voorval by dieselfde hospitaal, het ŉ administrasieklerk na bewering vir pasiënte gesê hulle moet huis toe gaan sonder dat hulle ŉ dokter of selfs net ŉ verpleegster gesien het. Met hierdie voorval is daar ook geen stappe teen die administrasieklerk gedoen nie. Hieroor het die LUR opdrag gegee dat daar nou stappe teen die bestuurders gedoen word wat versuim het om die klerk te dissiplineer.”